སྡེ་རོང་ཚེ་རིང་དོན་གྲུབ།མི་ཉག་གི་མཁར་རྫོང་ནི་བོད་ཀྱི་འཛུགས་སྐྲུན་ལོ་རྒྱུས་ཐོག་གི་ལག་རྩལ་མཐོ་ཤོས་ཤིག་ཡིན་ལ།དེ་འཛམ་གླིང་སྟེང་གི་ཁྱད་ཆོས་འབུར་ཐོན་གྱི་འཛུགས་སྐྲུན་ཞིག་ཀྱང་ཡིན།རྒྱ་ཡི་ལོ་རྒྱུས་ཡིག་ཚང་ན་ཡང་བོད་ཀྱི་མཁར་རྫོང་གི་ལོ་རྒྱུས་ཡོད་ལ།ནང་དུ་བོད་ལ་སྤྱི་ལོ་སྔོན་ཞིག་ནས་མཁར་རྫོང་ཡོད་རབས་བཤད་འདུགམཁར་རྫོང་ནི་གཞིས་ཆགས་དང་དམག་འཁྲུག་གཉིས་ཀྱི་ཕྱོགས་སུ་གོ་ཆོད་ཅན་ཞིག་ཏུ་འདུག་ལ།དམག་འཁྲུག་མེད་དུས་དེ་རུ་གཞིས་སྡོད་བྱེད་ཆོག་ལ།དམག་འཁྲུག་བྱུང་དུས།གྲོང་སྡེ་སོ་སོ་མཁར་རྫོང་དུ་འཛུལ་ཆོག་པས།སྐབས་དེའི་དམག་འཁྲུག་གི་ལག་ཆ་རྗེས་ལུས་ཡིན་པས་མཁར་རྫོང་གི་སྐར་ཁུང་གི་ནང་གི་དབྱིབས་ཆེ་ཞིང་ཕྱི་ཡི་དབྱིབས་རྒྱ་ཆུང་ཆུང་ཡིན་པས་དེ་ནི་ཕྱི་དགྲ་འགོག་པར་ཧ་ཅང་སྟབས་བདེ་ཡིན།མཁར་རྫོང་གི་ལག་ཤེས་ནི་བོད་ཀྱི་འཛུགས་སྐྲུན་ལོ་རྒྱུས་ཐོག་གི་ལག་རྩལ་སྔོན་ཐོན་ཞིག་ཡིན་ལ།དེ་འཛུགས་སྐྲུན་གྱི་ས་ཕྱོགས་ནི་ཕལ་ཆེར་རྒྱལ་མོ་རྔུལ་ཆུ་དང་།འབྲི་ཆུ།དབུས་གཙང་གི་ཡར་ཀླུང་གཙང་པོའི་ལྷོ་ཕྱོགས་སོགས་སུ་འཛུགས་སྐྲུན་བྱས་པ་ཡིན།ལོ་ཉིས་བརྒྱ་སུམ་བརྒྱ་ཙམ་གྱི་སྔོན་ན་དེང་སྐབས་ཀྱི་ཧྲི་མན་དང་།ཧན་ཡོན།མུ་ལི་སོགས་སུ་མཁར་རྫོང་འདི་རིགས་ཧ་ཅང་མང་ནི་རེད།དེ་དག་གི་ས་རྒོད་སློག་པའི་སྐབས་སུ་ཚང་མ་བཤིགས་ནས་ཞིང་སར་བསྒྱུར་སོང་བ་དེ་དག་རེད།མཁར་རྫོང་འཛུགས་སྐྲུན་གྱི་ལག་རྩལ་ནི་བོད་ཀྱི་འཛུགས་སྐྲུན་ལག་རྩལ་གྱི་ཆེས་ཕུལ་བྱུང་གི་ལག་རྩལ་དུ་གྱུར་ཡོད་པས།མི་ཉག་པའི་འཛུགས་སྐྲུན་སྐོར་གྱི་བྱས་རྗེས་གལ་ཆེན་དེ་རེད།སྤྱིར་མི་ཉག་གི་འཛུགས་སྐྲུན་ལག་རྩལ་དེ་ལོ་རྒྱུས་སྟེང་གི་ཧ་ཅང་གྲགས་ཆེན་རེད།དཔེར་ན།སྤྱི་ལོ་དྲུག་བརྒྱ་ལྔ་བཅུ་ཁ་གྲངས་ནང་ན་བོད་ཀྱི་ལྷ་སའི་ཇོ་ཁང་གསར་བཞེངས་མཛད་སྐབས་མི་ཉག་པའི་ལག་རྩལ་པ་མང་པོ་ཡོད་ལ།བསམ་ཡས་དགོན་པ་གསར་བཞེངས་མཛད་སྐབས་སུ་ཡང་མི་ཉག་བས་ལག་རྩལ་གྱིས་བྱས་རྗེས་གལ་ཆེན་བཞག་ཡོད་པ་ནི་བོད་ཀྱི་ལོ་རྒྱུས་སུ་གསལ་བོར་བྲིས་ཡོད་ནི་རེད།རིག་གནས་གསར་བརྗེའི་མཇུག་ཏུ་བསམ་ཡས་དགོན་པ་བསྐྱར་བཞེངས་ཀྱི་ཞིག་གསོ་མཛད་སྐབས་སླར་ཡང་མི་ཉག་ཆོས་ཀྱི་རྒྱལ་མཚན་གྱིས་ཕྱི་ནང་གི་བཟོ་བཀོད་ཚང་མའི་འགན་བཞེས་པ་རེད།སྔོན་རྗེས་གཉིས་ཀྱི་བསམ་ཡས་དགོན་ཆེན་དེ་མི་ཉག་པས་མི་ཉག་གི་ལག་རྩལ་གཙོ་བོས་བཞེངས་བསྐྲུན་བྱས་པ་འདི་ནི་ངོ་མཚར་སྟོང་དང་ལྡན་པ་ཞིག་རེད།